EYEZIQALO 1 



Imbali yokudalwa kwezinto 

1 Ekuqaleni uThixo wadala izulu 
^ nomhlaba. 2 Kwakuselubala nje 
emhlabeni, kungekho nto ikhoyo. 
Inzonzobila yamanzi eyayigubungele 
konke yayithiwe gqume sisithoko- 
thoko sobumnyama. UMoya 
kaThixo wafukama phezu kwaloo 
manzi. 3 Wathi uThixo makubekho 
ukukhanya. a Kwabakho ukukhanya. 
4 Wakholwa ke uThixo koko 
kukhanya, waza wakwahlula 
ukukhanya nobumnyama. 
5 Wathi ukukhanya yimini; 
wathi ubumnyama bona bubusuku. 
Kwahlwa, kwasa; yangumhla 
wokuqala ke lowo. 

6 Wabuya uThixo wathi makubekho 
amajukujuku, awahlule kubini amanzi. 
7 Abakho ke amajukujuku. Wawenza 
ke uThixo amajukujuku, wawahlula 
amanzi angaphantsi kwawo kumanzi 
angaphezu kwawo. 8 Wathi uThixo 
amajukujuku lawo sisibhakabhaka. 6 
Kwahlwa, kwabuya kwasa; 
yaba ngumhla wesibini ke lowo. 

9 Wandula uThixo ukuthi amanzi 
angaphantsi kwesibhakabhaka 
makaqokeleleke ndawonye, kuze 
kuvele indawo engenamanzi. Kwaba 
njalo ke. 10 Wathi uThixo loo 
ndawo ingenamanzi ngumhlaba, waza 
wathi loo manzi andawonye wona 
lulwandle. Wakholwa ke yiloo nto 
uThixo. 11 Ubuye wathi umhlaba 
mawuvelise zonke iintlobo zezityalo, 
ezo zithwala iinkozo kwanezithwala 
iziqhamo, zonke ngokweendidi zazo. 
Kwaba njalo ke. 12 Umhlaba ke 
wavelisa zonke iindidi zezityalo, ezo 
zithwala iinkozo kwanezo zithwala 
iziqhamo ngokweendidi zazo. 
UThixo ke wakholwa yiloo nto. 
13 Kwahlwa ke, kwaza kwasa. 
Lowo ke yaba ngumhla wesithathu. 

14 Rwakhona uThixo wathi: 
"Makuvele izikhanyiso esibhaka- 
bhakeni, zahlukanise imini nobusuku, 



zibe yimiqondiso yamathuba, imihla, 
neminyaka." 15 Wathi: "Mazivele 
esibhakabhakeni, zikhanyise 
elizweni." Kwaba njalo ke. 16 UThixo 
wenza izikhanyiso ezibini ezikhulu: 
esikhulu sibe sesasemini, esincinane 
sibe sesasebusuku. Wenza 
neenkwenkwezi. 17 UThixo wazibeka 
esibhakabhakeni ezo zikhanyiso, 
ukuze zikhanyise elizweni, 
18 zongamele imini kunye nobusuku, 
nokuze zahlule ukukhanya 
nobumnyama. Wakholwa uThixo 
nazizo. 19 Kwahlwa, kwasa, 
yaba ngumhla wesine. 

20 UThixo wathi: "Makubekho 
inyambalala yeendidi zezinto 
ezinobomi emanzini, kubekho 
neentaka eziphaphazelayo 
esibhakabhakeni." 21 Wabadala ke 
uThixo oominenga nezinye iintlobo- 
ntlobo zezilo zamanzi, neentlobo 
zonke zeentaka. Wakholwa ke 
uThixo zizo. 22 Wazithamsanqelisa 
zonke, wathi: "Mazande izilo 
zamanzi, zinyakazele elwandle. 
Neentaka nazo mazande emhlabeni." 
23 Kwahlwa, kwasa, yaba ngumhla 
wesihlanu lowo. 

24 Kwakhona uThixo uthe umhlaba 
mawuvelise iintlobo zonke zezinto 
ezinobomi: oozinkomo, izinto 
ezirhubuluzayo nezinambuzane, nazo 
zonke iindidi zamarhamncwa. Kwaba 
njalo ke. 25 Wazenza zonke ke uThixo 
izilo ngokweendidi zazo, noozinkomo 
ngokweendidi zazo, nezilwanyane 
ezirhubuluzayo nezinambuzane 
ngokweendidi zazo. Waza ke 
uThixo wakholwa zezo zinto. 

26 Waza ke uThixo wathi: 
"Masenze umntu abe ngumfuziselo 
wethu, afane nathi. c Makabe 
negunya, alawule iintlanzi elwandle, 
iintaka ezibhabha esibhakabhakeni, 
iinkomo, nazo zonke izilo 
nezinambuzane elizweni. " 27 Wamdala 
ke uThixo umntu. Wamenza 
wangumfuziselo wakhe. Wadala 

umntu oyindoda kwakunye nomntu 
obhinqileyo . d 28 Wabathamsanqelisa* 
uThixo wathi: "Yandani, inzala yenu 
ilizalise ilizwe, nilongamele. 
Ndininika igunya phezu kweentlanzi, 
iintaka, nazo zonke izilo elizweni. 
29 Ndininika zonke izityalo ezithwala 
iinkozo elizweni, kunye nemithi 
ethwala iziqhamo. Zoba kukutya 
kwenu ezo zinto. 30 Ke zona iintaka 
nezilo zonke ziya kutya uhlaza." 
Kwaba njalo ke. 31 UThixo wakholwa 
kakhulu yiyo yonke indalo yakhe. 
Kwahlwa, kwasa; yaba ngumhla 
wesithandathu ke lowo. 

O Aba ke ngoko agqityiwe ukudalwa 
" amazulu nehlabathi liphela. 
2 Ngomhla wesixhenxe uThixo 
wayeselekugqibile konke 
awayekwenza, waza ke waphumla/ 
3 Wawuthamsanqelisa umhla 
wesixhenxe, wawumisa wangumhla 
okhethekileyo/ kuba ngaloo mhla 
wayeselegqibile ukudala. 

Umyezo waseldeni 

4 Nanga amagqabantshintshi 
ngokudalwa kwezulu nehlabathi: 
Ekudalweni kwezulu nehlabathi 
nguThixo *uNdikhoyo 5 kwakungekho 
zityalo emhlabeni. Kwakungekho 
nambewu intshulayo, kuba kaloku 
wayengekayinisi emhlabeni imvula 
uNdikhoyo; kwakungekho namntu 
wakuwulima umhlaba lowo. 
6 Kwagqabhuka amanzi emhlabeni, 
awunyakamisa umhlaba. 

7 UNdikhoyo uThixo wacaphula 
umhlaba emhlabeni, wabumba umntu 
ngawo. Waphefumlela umoya 
obubomi emathatheni akhe, 
yaba ngumntu ophilayo lowo. 7 * 

8 Emva koko uNdikhoyo uThixo 
wenza umyezo eldeni empumalanga, 
wambeka apho loo mntu wayemenzile. 
9 Wahlumisa iindidi zemithi emihle 
eneziqhamo ezinomtsalane apho 



eldeni. Phakathi esidikidikini somyezo 
kwakukho umthi onika ubomi,* 
nomthi wokucalula okubi nokuhle. 

10 Kwakukho umlambo 
owawuphuma apho eldeni, 
unyakamisa umyezo lowo. 
Wawusahlukana ube yimilambo emine 
wakuyishiya ildeni. ^Owokuqala 
umlambo, okuthiwa yiPishoni, 
ngulo ujikeleze ilizwe lakwaHavila. 
12 Kulapho kufunyanwa khona igolide, 
kunye namakha avumba limnandi, 
kwakunye namatye exabiso. 
13 Owesibini umlambo yiGihoni; 
wona ujikeleze ilizwe lakwaRushe. 
14 Owesithathu umlambo yiTigre; 
wona ucanda ngasempumalanga 
yeAsiriya. Owesine yiEfrati. 

15 Umntu wabekwa nguNdikhoyo 
uThixo emyezweni waseldeni ukuze 
awulime, awulondoloze. 16 UThixo 
wathi kuye: "Ungatya nakuwuphi na 
umthi osemyezweni; 17 kodwa uze 
ungatyi kumthi wokucalula okubi 
nokuhle. Mhla watya kuwo ngenene 
uya kufa." 

18 Uthe ke uNdikhoyo uThixo 
emva koko: "Akukuhle ukuba 
le ndoda ihlale ililolo. Kuhle 
ndiyenzele umlingane onokuncedisana 
nayo." 

19 UNdikhoyo uThixo wayethathe 
umhlaba wabumba zonke iinyamakazi 
neentaka, wazisa kuloo ndoda ukuba 
izithiye amagama. Zawafumana 
njalo ke amagama azo ezo zinto. 
20 Yazithiya amagama zonke iintaka 
neenyamakazi loo ndoda, kodwa 
akubangakho nanye kuzo eyafanela 
ukuba ngumlingane wayo. 

21 Usuke uNdikhoyo uThixo 
wayihlisela obunzulu bona ubuthongo 
obu indoda leyo. Ithe isalele njalo 
wakhupha ubambo kuyo, wabuya 
wayivala loo ndawo. 22 UNdikhoyo 
uThixo udale umfazi ngolo bambo 
waluthathayo endodeni, wamsa kuyo. 
23 Ithe ke indoda: 

"Nanku ke oyena-yena! 

Lithambo lamathambo am, 

nenyama yeenyama zam. 

Kuya kuthiwa ngumfazi, 

kuba uthathwe kumfo." 
24 Yiyo ke loo nto indoda imshiya 
uyise nonina, inamathele kumkayo, 
baze babe mntu mnycJ 

25 Loo ndoda nomkayo babehamba 
ze, bengenazintloni. 



Ukuwa koluntu 

O. Inyoka* yayisesona sidalwa 
~* sinobuqhetseba kunazo zonke 
izidalwa *zikaNdikhoyo uThixo. 
Yambuza umfazi inyoka yathi: 
"Ngaba kuyinyani na ukuba uThixo 
uniyalele ukuba ningatyi kuyo yonke 
imithi ekulo myezo?" 

2 "Hayi, singatya nakuwuphi na 
umthi osemyezweni," utshilo umfazi 
ukuphendula. 3 "Ngumthi ophaya 
esidikidikini somyezo qha 
esingenakutya kuwo. UThixo uthe 
maze singazityi iziqhamo zawo, 
singaziphathi nokuziphatha oku, 
ukuba asifuni kufa." 

4 Ithe ukuphendula inyoka: 
"Hayi, anisoze nife. 5 Nto nje 
uyazi uThixo ukuba xa nizityileyo 
iziqhamo zawo novuleka amehlo, nibe 
njengaye, nikwazi ukucalula okuhle 
kokubi." 

6 Watsho waqonda umfazi 
ukuba singamnandi eso siqhamo: 
siyanqweneleka, yaye sifanele ukunika 
ulwazi. Wakha, watya; wanika 
nomyeni wakhe owayekho, naye 
watya. 7 Bathi bakugqiba ukutya 



kwatsho kwee dlwe, avuleka amehlo, 
baziqonda ukuba bahamba ze. 
Bathunga amagqabi omkhiwane, 
bazambhathisa. 

8 Emva koko beva isandi 
sokuhamba kukaThixo uNdikhoyo 
emyezweni ukujika kwelanga. 
Bazimela ematyholweni emyezweni 
apho. 9 UNdikhoyo uThixo wayibiza 
indoda, wathi: "Uphi?" 

10 Yaphendula yathi: "Ndive isandi 
sokuza kwakho, ndaza ndoyika 
ndazimela, kuba ndihamba ze." 

^Uthe uThixo: "Uve ngabani 
ukuba uhamba ze? Utyile kulaa 
mthi bendithe uze ungatyi kuwo?" 

12 Ithe indoda ukuphendula: 
"Ngulo mfazi undinike yena 
lo undiphileyo, nam ke ndatya." 

13 UNdikhoyo uThixo wambuza 
umfazi esithi: "Uyenzele ntoni 
into enje?" 

Uphendule umfazi wathi: 
"Ndikhohliswe y inyoka/ nam ke 
ndatya." 

UThixo uwisa isohlwayo 

14 *UNdikhoyo uThixo uthe kuyo 
inyoka: 

"Ngenxa yesi senzo uqalekisiwe 

wena kuzo zonke izilo. 
Ukususela ngoku 

uya kurhubuluza ngesisu, 
utye uthuli bonke ubomi bakho. 
15 Ndiza kudala ubutshaba 

phakathi kwakho nomfazi. w 
Inzala yakho neyakhe 

ziya kuhlala zithiyene. 
Yona yokucumza intloko; 
wena woyiluma isithende." 

16 Waza wathi kuloo mfazi: 
"Wena uza kuthwala ubunzima 

ngakumbi xa ukhulelwe^ 
udliwe yinimba xa uzalayo. 
Noko kunjalo umyeni wakho 

uya kumlangazelela, 
lo gama ayinkosi yakho." 

17 Uthe endodeni uThixo: 

"Wena uve umkakho, 

watya kumthi ebendithe kuwe 

uze ungatyi kuwo. 
Ngenxa yento oyenzileyo ke 
uqalekisiwe ngoku umhlaba. 
Uya kusebenza nzima 

bonke ubomi bakho, 
ukuze umhlaba uvelise ukutya. 
18 Kohluma ukhula nenkunzane. w 
Uya kufa yindlala, 

utye umfino. 
19 Uya kutya ukubila kwakho 
ude ubuyele kwakuloo mhlaba 

wawuthathwe kuwo. 
Wenziwa ngomhlaba; 
ke uya kubuya ube ngumhlaba." 

20 UAdam° wamthiya igama 
umkakhe, wathi nguEfa/ kuba 
kaloku luzalwa nguye lonke uluntu. 
21 UNdikhoyo uThixo wabenzela 
izambatho zesikhumba senyamakazi, 
wabambesa zona ooAdam noEfa. 

Ukugxothwa kuka-Adam noEfa 

emyezweni 

22 Wathi ke *uNdikhoyo uThixo: 

"Umntu ngoku unjengathi, 

uyakwazi ukucalula okuhle kokubi. 

Kuya kuthini ke xa athe wakha, 

watya kumthi wobomi/ aze aphile 

angaze afe?" 23 UNdikhoyo uThixo 

wamgxothela ngaphandle komyezo 

umntu, wamenza umlimi womhlaba 

avele kuwo. 24 Kwicala 

elingasempumalanga lomyezo uThixo 

wabeka *izithunywa ezimaphiko 

nekrele elidangazelayo, elijika-jika 

lijonge kwiimbombo zonke. 

